**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL LORETOS ŽILIUVIENĖS SKYRIMO Į KlAIPĖDOS LOPŠELIO-DARŽELIO „ŽILVITIS“ DIREKTORIAUS PAREIGAS“**

**1. Sprendimo projekto esmė, tikslai ir uždaviniai.**

2019 m. kovo 15 d. įvyko konkursas Klaipėdos lopšelio-darželio „Žilvitis“ direktoriaus pareigoms eiti. Šiuo sprendimo projektu prašome skirti konkursą laimėjusį asmenį Loretą Žiliuvienę į Klaipėdos lopšelio-darželio „Žilvitis“ direktoriaus pareigas penkerių metų kadencijai.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas 2019 m. balandžio 8 d., gavus konkursą laimėjusios Loretos Žiliuvienės prašymą skirti ją nuo 2019 m. gegužės 3 d. Klaipėdos lopšelio-darželio „Žilvitis“ direktore.

LR Vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra *savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.*

Švietimo įstaigų vadovai skiriami į pareigas penkeriems metams konkurso būdu, savivaldybės tarybos sprendimu. Konkursas organizuojamas vadovaujantis Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1193 (toliau–Tvarkos aprašas).

Konkurso metu komisija atrenka pretendentą, geriausiai pasirengusį eiti konkrečios švietimo įstaigos vadovo pareigas, pagal Tvarkos apraše pateiktas Vertinimo pastabų lenteles įvertina pretendentus. Pretendentų konkursinį balą sudaro pretendento kompetencijų vertinimo ataskaitos ir konkurso metu surinktų balų suma.

2019 m. kovo 15 d. vykusiame konkurse į Klaipėdos lopšelio-darželio „Žilvitis“ direktoriaus pareigas dalyvavo trys pretendentės, iš kurių pretendentė Loreta Žiliuvienė surinko daugiausia balų – iš galimos maksimalios 5 balų komisijos narių skiriamos konkursinio balo dalies surinko 4,74 balo, ir paskelbta laimėjusia konkursą.

**3. Kokių rezultatų laukiama.**

Bus paskirta Klaipėdos lopšelio-darželio „Žilvitis“ vadovė.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Švietimo įstaigos vadovo darbo užmokestis nustatomas pagal Lietuvos Respublikos valstybės ir savivaldybių įstaigų darbuotojų darbo apmokėjimo įstatymą (toliau Darbo apmokėjimo įstatymas) ir Klaipėdos miesto savivaldybės biudžetinių įstaigų vadovų darbo apmokėjimo sistemos aprašą, patvirtintą Klaipėdos miesto savivaldybės tarybos 2018 m. rugsėjo 27 d. sprendimu Nr. T2- 196 (toliau Aprašas).

Vadovaujantis Darbo apmokėjimo įstatymo 8 straipsnio 2 dalimi, mokyklų vadovų, jų pavaduotojų ugdymui pareiginės algos pastovioji dalis nustatoma pagal Darbo apmokėjimo įstatymo 5 priedo VIII skyrių, atsižvelgiant į mokykloje ugdomų mokinių skaičių, pedagoginio darbo stažą ir veiklos sudėtingumą. Vadovaujantis Aprašo 10. punktu, švietimo įstaigų vadovų pareiginės algos pastoviosios dalies koeficiento dydis nustatomas pagal Darbo apmokėjimo įstatymo 5 priede nustatytas koeficientų ribas Savivaldybės mero potvarkiu, švietimo įstaigos vadovui teikiant motyvuotą prašymą bei atsižvelgiant į Švietimo skyriaus pateiktą išvadą dėl prašymo pagrįstumo, atsižvelgiant į mokykloje ugdomų mokinių skaičių, pedagoginio darbo stažą (pareigybių, kurias einant atliekamas darbas yra laikomas pedagoginiu ir įskaitomas į pedagoginio darbo stažą, sąrašą tvirtina Lietuvos Respublikos švietimo ir mokslo ministras), vadovavimo tai švietimo įstaigai darbo stažą, vadovavimą švietimo įstaigai su specialiosios mokyklos ar specialiojo ugdymo grupės paskirtimi, įgyvendinamų ugdymo programų skaičių (priedas).

Klaipėdos lopšelyje-darželyje „Žilvitis“ ugdomų mokinių skaičius yra 174, 2 iš jų turintys specialiųjų ugdymosi poreikių, 1 mokinys dėl įgimtų ar įgytų sutrikimų turintis didelių specialiųjų ugdymosi poreikių. Loreta Žiliuvienė turi daugiau kaip 15metų pedagoginio darbo stažą, vadovavimo tai švietimo įstaigai darbo stažo neturi. Klaipėdos lopšelis-darželis „Žilvitis“ nėra švietimo įstaiga su specialiosios mokyklos ar specialiojo ugdymo grupės paskirtimi, įstaiga nėra įgyvendinanti netradicinio ugdymo sampratos elementus, todėl, vadovaujantis Aprašo priedu, pareiginės algos pastoviosios dalies koeficiento dydis – 9,92 pareiginės algos baziniais dydžiais.

**6. Lėšų poreikis sprendimo įgyvendinimui.**

Nuo 2019 m. gegužės 3 d. būtų taikomas pareiginės algos pastoviosios dalies koeficientas 9,92 pareiginės algos baziniais dydžiais.

Metinis įstaigos vadovo darbo užmokesčio fondas sudarytų 20600 Eur su socialinio draudimo įmokomis.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – biudžetinė įstaiga turės vadovę.

PRIDEDAMA:

1. Pretendentų Klaipėdos lopšelio-darželio „Žilvitis“ direktoriaus pareigoms eiti konkurso 2019m.kovo 15 d. protokolo Nr. ADM-118 išrašas, 1 lapas;
2. Loretos Žiliuvienės 2019 m. balandžio 8 d. prašymo Nr. P23-19 „Dėl priėmimo į direktoriaus pareigas“ kopija, 1 lapas;
3. Teisės aktų išrašas, 4 lapai;
4. Lietuvos Respublikos specialiųjų tyrimų tarnybos 2019-04-04 raštas Nr. 4-01-3261, 1 lapas.

Personalo skyriaus vedėja Inga Gelžinytė-Litinskienė